《七十二过涧》
清代·曹龙树

二七之数原属火，此七十二水不乾。一日涉水七十二，过水更比过火难。

五月廿日我到此，卓午方开翟家市。象促征夫趁前程，亭长攀辕曰止止。

此去七十二涧河，桃岭雪山风雨多。山雨每于午后酿，新涨一来人葬波。

前年豫省兵饷到，使君不听良言告。严催车马向前行，自揽花骢作先导。

岂知霎时两满山，山涛四面来更暴。人骑行李没处寻，半剩饷车在泥淖。

与君同是解饷人，其余不必为君道。君请权停半日骖，行止明晨仆来报。

闻言我且宿邸家，次晓红旭弄川华。万里无云天正好，急命仆夫起群车。

果然盘山夹一涧，一涧屈曲走惊蛇。断岸千尺攀不上，旁涧四出乱如麻。

何年吴璘开地网，到此真同井底蛙。桥彴舟楫两难施，涉者褰裳等跳虾。

车声邻邻轮齧石，马行蹙蹙踬语沙。虎豹虬龙各千状，鸟不成鸟花不花。

前到会宁五十里，邑宰遣人特道喜。我自过来觉平常，不料逾时飞白雨。

若使此时涧中行，随波逐浪可知矣。想见大雨时行时，行人多似尾生死。

我闻秦始皇，鞭石有奇方，何不驱此陵谷作平场。

又闻西蜀王，五丁开径荒，何不凿此山腰走康庄。

我欲运南山之石，炼汾水之钢，选邓林之乔木，采渭川之修篁，访名匠于鲁宋，在此百丈崖上，造成七十二座跨水梁。

作者简介：曹龙树，字松龄，号星湖。江西星子人。清高宗乾隆36年（1771年）举人。历任江苏、沛县、桃源（今泗阳县）、如皋等知县，江宁（今南京市）、江防同知，江南（辖今上海市、江苏、安徽、江西婺源县地）乡试同考官。著有《星湖诗集》、《养云精舍文集》《星湖如皋攀辕集》等。